OTÁZKA: Chodím pomerne často do fitnes centra a chcem nabrať na svalovej hmote. Chcela by som sa spýtať, či by ste mi mohli poradiť so stravou, ale bez proteínov a finančne príliš nenáročnú.
ODPOVEĎ: Správna výživa môže vo vysokej miere ovplyvniť tréning a efektivitu tréningu, pričom závisí od povahy a intenzity tréningu, aká strava je pre vás najvhodnejšia. Čo sa týka stravovania, váš tréning najviac ovplyvňuje strava pred ním a po ňom. Čím vyšší podiel silového tréningu, tým by relatívne vyššie obsiahnuté mali byť bielkoviny, z ktorých by mala byť prevaha živočíšnych. Keďže trénujete dosť často. potrebujete naozaj dostatok kvalitných bielkovín, avšak toto množstvo nemusíte rapídne zvyšovať, pretože pravidelná fyzická aktivita zvyšuje využiteľnosť bielkovín zo stravy. Ako kvalitný zdroj bielkovín môžete konzumovať chudé biele mäso, ryby, občas môžete zaradiť aj hovädzie mäso s nízkym obsahom tuku, výborný zdroj plnohodnotných a cenovo dostupných bielkovín sú taktiež vajcia. Pred cvičením konzumujte kombináciu sacharidov s bielkovinami. Vhodný zdroj sacharidov je napríklad ryža či zemiaky. Po cvičení je potrebné sa najesť cca do 1 hodiny. Jedlo po cvičení by malo byť zložené opäť z bielkovín aj z menšieho množstva sacharidov (napríklad si dajte po cvičení kúsok ovocia a potom mäso, tvaroh a podobne). Je potrebné dbať na energetický príjem a výdaj, pretože nadbytočný príjem energie sa nevyužije a ukladá do tukovej hmoty. Netreba taktiež zabúdať na hydratáciu tela, dostatočný pitný režim pomáha dosiahnuť optimálny športový výkon. Čo sa týka ostatných jedál, ak cvičíte v poobedňajších hodinách, na raňajky sú vhodné napríklad vločky s jogurtom a ovocím, na desiatu to môže byť napríklad ovocie či kúsok pečiva so strukovinovou nátierkou a ovocím. Na obed určite kombinácia bielkoviny a zeleniny. Olovrant je v podstate už strava pred cvičením a večera strava po cvičení. V prípade potreby je možné dať si aj druhú večeru, ktorá môže pozostávať len zo zeleniny alebo napríklad z kombinácie zeleniny a bielkoviny.
Zdroj: FIT štýl 12/2014 - 1/2015